Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 129/12/6603	Brezno, 16.5.2012
EEČ : 2-46-45-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Brezno
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 04.03.2012 v čase o 11.00 h v katastrálnom území obce XXXXX zvanom XXXXX, odcudzil zo zeme voľne položený kus suchého smrekového dreva o dĺžke 6,5 m o obvode 52 cm, čím XXXXX XXXXX so sídlom XXXXX spôsobil škodu vo výške 4 €, pričom dňa 30.04.2012 túto škodu uhradil a takéhoto konania sa dopustil, hoci bol rozhodnutím príslušníka XXXXX zo dňa 27.02.2012 postihnutý blokovou pokutou vo výške 10 €, číslo bloku A 0072366 za priestupok proti majetku podľa § 50 ods. 1 zákona č. 372/1990 Zb. o priestupkoch za krádež palivového dreva, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník XXXXX uznesením č. XXXXX z 13.03.2012 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie ml. XXXXX pre prečin krádeže podľa § 212 ods. 2 písm. f/ Tr. zák., ktorého sa dopustil na tom skutkovom základe, ako je to uvedené vo výrokovej časti tohto uznesenia.

Po skončení skráteného vyšetrovania mi poverený príslušník XXXXX predložil spisový materiál s návrhom na podanie obžaloby na obv. ml. XXXXX. Preskúmaním spisového materiálu po ukončení skráteného vyšetrovania a vyhodnotením zabezpečených dôkazov som dospela k záveru, že výsledky prípravného konania opodstatňujú postup podľa § 216 ods. 1 Tr. por.

Podľa § 216 ods. 1 Tr. por., v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Trestná činnosť obvineného bola v priebehu skráteného vyšetrovania preukázaná okrem jeho priznania aj výpoveďou svedka-poškodeného XXXXX a ďalšími listinnými dôkazmi.

Obvinený ml. XXXXX sa v prípravnom konaní po zákonnom poučení ku skutku, ktorý sa mu kladie za vinu priznal. Uviedol, že niekedy na začiatku minulého mesiaca išiel na prechádzku na polia okolo dediny, Ako sa prechádzal, našiel na zemi v lese kus dreva, jednalo sa o kmeň asi 6 m dlhý, ktorý tam voľne ležal teda bol už odrezaný a mal obrezané aj konáre. napadlo ho, že ho zoberie domov na kúrenie. Tak aj spravil a drevo ťahal až k hlavnej ceste a potom niesol popri ceste domov. Vtedy ho zastavili policajti, ktorý sa ku krádeži dreva priznal, nakoľko ho potrebovali, lebo nemali s čím kúriť. Povolenie na drevo nemal. Celé ho to mrzí, ľutuje čo sa stalo a už sa to nebude opakovať. 

Svedok-poškodený XXXXX k veci okrem iného uviedol, že je predsedom XXXXX XXXXX a zároveň štatutárny zástupca. Dňa 04.03.2012 sa od príslušníkov polície dozvedel, že v čase o 13.50 h toho dňa bol pri krádeži dreva v k. ú. obce XXXXX v lokalite zvanej XXXXX prichytený XXXXX, ktorý ukradol 1 ks suchého smrekového dreva o dĺžke 6,5 m a obvode pri hrubšom konci 52 cm, pričom toto drevo sa nachádzalo voľne padnuté na rúbanisku. Nakoľko uvedená lokalita a miesto, odkiaľ bolo drevo XXXXX ukradnuté patrí do lesného pôdneho fondu obhospodarované XXXXX, vznikla im škoda vo výške 4 €, pričom dňa 30.04.2012 túto škodu uhradil.

Ďalej bola vo veci vypočutá svedkyňa XXXXX - zákonná zástupkyňa ml. XXXXX, ktorá  využila svoje právo a k veci odmietla vypovedať.

Zistený skutkový stav preukazujú ďalej zápisnica o obhliadke miesta činu s fotodokumentáciou, odborné vyjadrenie k výške spôsobenej škody a príjmový doklad Pozemkového spoločenstva XXXXX o zaplatenej škode. Do vyšetrovacieho spisu boli zabezpečené správy o povesti  a o priestupkoch, ako aj ďalšie listinné dôkazy preukazujúce zistený skutkový stav.

 Obvinený ml. XXXXX doposiaľ nebol súdom trestaný. Bol jedenkrát  uznaný vinným z priestupku proti majetku podľa § 50 ods. 1 d/ zákona č. 372/1990 Zb. o priestupkoch, za čo mu bola uložená pokuta vo výške 10 €..

	Prečinu krádeže podľa § 212 ods. 2 písm. f/ Tr. zák. sa dopustí ten, kto si prisvojil cudziu vec tým, že sa jej zmocnil, hoci bol za obdobný čin v predchádzajúcich dvanástich mesiacoch postihnutý. 

Za prečin krádeže podľa § 212 ods. 1 písm. f/ Tr. zák. umožňuje zákon uložiť trest odňatia slobody vo výmere až na dva roky. 

Po vyhodnotení vyššie uvedených skutočností som dospela k záveru, že u obvineného ml. XXXXX sú splnené podmienky pre podmienečné zastavenie trestného stíhania. Vzhľadom na osobu obvineného a na všetky okolnosti prípadu som určila ml. XXXXX skúšobnú dobu v trvaní 12 (dvanásť) mesiacov. V prípade, že obvinený bude viesť počas skúšobnej doby riadny život, bude rozhodnuté o tom, že sa v priebehu skúšobnej doby osvedčili, v opačnom prípade bude v jeho trestnom stíhaní pokračované.		

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní od oznámenia uznesenia prostredníctvom Okresnej prokuratúry XXXXX na Krajskú prokuratútu Banská Bystrica. Sťažnosť má odkladný účinok. (§ 185 a nasl. Tr. por.)

JUDr. Janka Kupcová
prokurátorka